S-474/2014

Mál þetta, sem þingfest var 2. október sl. og dómtekið sama dag, er höfðað með ákæru ríkissaksóknara, dagsettri 2. september 2014, á hendur X, kt. 000000-0000, [...], „fyrir kynferðisbrot, með því að hafa í maí og júní 2013, í gegnum samskiptamiðlana „facebook“ og „skype“ og með sms-smáskilaboðum, áreitt stúlkuna Z, sem þá var 14 ára gömul, með því að ræða við hana á kynferðislegan hátt og biðja hana um að hitta sig í því skyni að hafa við hana kynferðismök, svo og sýna henni kynfæri sín er hann fróaði sér og fá hana til að sýna honum ber brjóst hennar, hvort tveggja í gegnum vefmyndavél.

Telst þetta varða við 2. mgr. 202. gr. almennra hegningarlaga nr. 19/1940, sbr. 4. gr. laga nr. 40/2003 og 11. gr. laga nr. 61/2007.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkröfur:

Af hálfu A, kt. 000000-0000, vegna ólögráða dóttur hennar, Z, kt. 000000-0000, er krafist miskabóta að fjárhæð kr. 1.200.000, auk vaxta samkvæmt 8. gr. laga um vexti og verðtryggingu nr. 38/2001 frá 2. maí 2013 þar til mánuður er liðinn frá birtingu skaðabótakröfunnar en með dráttarvöxtum samkvæmt 1. mgr. 9. gr. laga nr. 38/2001 frá þeim degi til greiðsludags. Einnig er krafist greiðslu málskostnaðar að mati dómsins eða samkvæmt síðar framlögðum málskostnaðarreikningi, að viðbættum virðisaukaskatti á málflutningsþóknun.“

Ákærði kom fyrir dóminn við þingfestingu málsins og játaði skýlaust sök. Var farið með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og viðurlög. Ákærði krafðist vægustu refsingar og mótmælti bótakröfunni. Er játning ákærða í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar.

Ákærða hefur ekki verið gerð refsing áður. Þá verður ákærða metið til málsbóta að hann gekkst við broti sínu, bæði á rannsóknarstigi og fyrir dóminum. Brotaþoli er [...] ákærða og verður það metið ákærða til refsiþyngingar auk þess að hún var mjög ung að aldri, sem ákærða var kunnugt um, en ákærði var tæplega tuttugu og þriggja ára þegar brotið átti sér stað. Ákærði fékk ákærufrestun þann 12. maí 2011 hjá ríkissaksóknara, skilorðsbundið til tveggja ára, fyrir brot gegn 202. gr. almennra hegningarlaga. Þrátt fyrir rof á því skilorði nú hefur ákæruvaldið ákveðið að gefa ekki út ákæru vegna þess brots. Samkvæmt 61. gr. laga nr. 88/2008 hefur ákvörðun ríkissaksóknara 12. maí 2011 ekki ítrekunaráhrif nú. Er refsing ákærða því ákveðin fangelsi í sex mánuði. Með vísan til játningar ákærða og ungs aldurs þykir rétt að fresta fullnustu refsingarinnar og skal hún falla niður að liðnum þremur árum haldi ákærði almennt skilorð 57. gr. almennra hegningarlaga nr. 19/1940. Ákærði er dæmdur til greiðslu alls sakarkostnaðar sem er þóknun skipaðs verjanda hans, B hdl., á rannsóknarstigi og fyrir dóminum, sem er hæfilega ákveðin 320.025 krónur að meðtöldum virðisaukaskatti.

Í málinu gerir A, vegna ólögráða dóttur sinnar, brotaþola, kröfu um að ákærði verði dæmdur til að greiða henni 1.200.000 krónur í miskabætur ásamt tilgreindum vöxtum, og kostnað við að halda kröfunni uppi.

Ákærði hefur verið sakfelldur fyrir kynferðisbrot gegn brotaþola. Kynferðisbrot eru almennt talin til þess fallin að valda þeim sem fyrir þeim verður miska. Með broti því sem ákærði hefur nú verið sakfelldur fyrir hefur hann því valdið brotaþola miska. Engin gögn hafa hins vegar verið lögð fram sem sýna fram á áhrif brotsins á brotaþola. Með vísan til 26. gr. skaðabótalaga nr. 50/1993 verður ákærði dæmdur til að greiða brotaþola miskabætur sem þykja hæfilega ákveðnar 400.000 krónur. Ákærða var birt bótakrafan 19. september 2013. Verður ákærði því dæmdur til að greiða brotaþola vexti samkvæmt 8. gr. laga nr. 38/2001 um vexti og verðtryggingu frá 1. júlí 2013 til 19. október 2013 en með dráttarvöxtum skv. 9. gr., sbr. 1. mgr. 6. gr., sömu laga frá þeim degi til greiðsludags. Þá ber einnig að dæma ákærða til að greiða þóknun skipaðs réttargæslumanns brotaþola, D hdl., sem þykir hæfileg 225.900 krónur að meðtöldum virðisaukaskatti.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, X, sæti fangelsi í sex mánuði, en fresta skal fullnustu refsingarinnar og skal hún niður falla að liðnum þremur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði sakarkostnað, sem er þóknun skipaðs verjanda hans, B hdl., 320.025 krónur að meðtöldum virðisaukaskatti.

Ákærði greiði A, f.h. Z, 400.000 krónur í miskabætur auk vaxta skv. 8. gr. vaxtalaga nr. 38/2001 frá 1. júlí 2013 til 19. október 2013 en með dráttarvöxtum skv. 9. gr., sbr. 1. mgr. 6. gr., sömu laga frá þeim degi til greiðsludags.

Ákærði greiði þóknun réttargæslumanns brotaþola, D hdl., 225.900 krónur. Hefur þá verið tekið tillit til virðisaukaskatts.

Á-kvk-nf G-kvk-nf.

.